A Bizottság 56/91/EGK rendelete
(1991. január 9.)
a kvótán felüli cukortermelésre vonatkozó részletes végrehajtási szabályok megállapításáról szóló 2670/81/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 3577/90/EGK rendelettel [1] módosított, a cukorágazat piacának közös szervezéséről szóló, 1981. június 30-i 1785/81/EGK tanácsi rendeletre [2] és különösen annak 26. cikke (3) bekezdésére,
mivel a legutóbb a 3892/88/EGK rendelettel [3] módosított 2670/81/EGK rendelet [4] 2. cikke úgy rendelkezik, hogy a valamely tagállamban előállított C cukor gyártója kivitel céljából a C cukrot az ugyanazon tagállam területén bejegyzett másik gyártó által előállított fehér cukorral helyettesíthesse, az ebből a cseréből szerezhető értékesítési előnyt kiegyenlítő összeg megfizetésének feltétele mellett; mivel ez a cikk kiköti, hogy ahol a C cukrot kivitel céljából a termelés szerinti tagállamban, vagy egy másik tagállamban a gyáron kívül eső raktározási helyen egyéb, különösen egy másik vállalkozás által előállított cukrokkal együtt oly módon tárolják, hogy azokat fizikailag nem lehet egymástól elkülöníteni, bizonyos feltételek mellett a kivitel céljából történő helyettesítés engedélyezett, anélkül hogy a 2670/81/EGK rendelet 2. cikkének (2) bekezdésében említett összeget meg kellene fizetni;
mivel lehetséges, hogy a C cukrot kis csomagok formájában a C cukor gyártójának nevében valamely jótékonysági szervezet által kerül kivitelre; mivel ez az eset, a 2670/81/EGK rendelet 2. cikke (2) bekezdésének értelmében nem minősül helyettesítésnek, mert a termék fizikailag ugyanaz marad; mivel indokolt, hogy semmilyen módon ne akadályozzák az ilyen jellegű tevékenységet, és ennek következtében rendelkezni kell az említett műveletre vonatkozó kivételes intézkedésről, hogy ilyen esetben az 1990/91. gazdasági évben előállított C cukor tekintetében ne kelljen megfizetni az említett rendelet 2. cikkének (2) bekezdésében említett összeget;
mivel az e rendeletben foglalt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
A 2670/81/EGK rendelet szövege a következőképpen módosul:
1. A 2. cikk (2) bekezdés első albekezdésének a) pontja a következő szöveggel egészül ki:
"A (3) bekezdés második albekezdésének esetében ezt az igazolást az ezzel egyenértékű, ugyanezen tagállam által meghatározott igazolás helyettesíti;"
2. A 2. cikk (3) bekezdése a következő második albekezdéssel egészül ki:
"Ha az 1990/91. gazdasági évben előállított, az 17019910 KN-kód alá tartozó fehér C cukrot kivitel céljára olyan közvetlen csomagolásban szerelik ki, amelynek nettó tömege nem haladja meg az 1 kilogrammot, és egyéb élelmiszereket tartalmazó csomag részeként a C cukrot előállító vállalkozás nevében valamely elismert jótékonysági szervezet által kerül kivitelre, a művelet nem tekintendő a (2) bekezdés értelmében vett helyettesítésnek, és nem vonja maga után az említett bekezdésben meghatározott összeg megfizetését."
2. cikk
Ez a rendelet az Európai Közösségek Hivatalos Lapjában való kihirdetése napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1991. január 9-én.